"Rabun" dilencongkan ke sini. Untuk filem Malaysia 2003 bernama sama, lihat Rabun (filem).
**Kerabunan** (kata dasar: **rabun**) atau lebih khusus disebut **ralat biasan** atau **ralat refraktif** adalah masalah penglihatan disebabkan kekurangan menumpukan cahaya dengan tepat pada retina kerana bentuk mata. Jenis kerabunan yang paling biasa dialami adalah rabun dekat, rabun jauh, astigmatisme, dan presbiopia. Rabun dekat menyebabkan objek jauh kabur, rabun jauh dan presbiopia mengakibatkan objek dekat kabur, dan astigmatisme menyebabkan objek kelihatan meregang atau kabur. Gejala lain mungkin termasuk penglihatan berganda, sakit kepala, dan ketegangan mata.

Rabun dekat disebabkan oleh panjang bola mata terlalu panjang, rabun jauh adalah kerana bola mata terlalu pendek, astigmatisme pula disebabkan oleh bentuk kornea yang salah, dan presbiopia berlaku kerana penuaan lensa mata sehingga tidak dapat berubah bentuk dengan cukup. Beberapa ralat pembiasan berlaku lebih kerap di kalangan mereka yang ibu bapa turut menghadapi perkara yang sama. Diagnosis dilakukan melalui pemeriksaan mata.

Masalah kerabunan diperbaiki dengan pemakaian cermin mata, kanta lekap, atau pembedahan. Cermin mata adalah kaedah pembetulan yang paling mudah dan selamat. Kanta lekap boleh memberikan medan penglihatan yang lebih luas; namun ia berisiko untuk mendapat jangkitan. Pembedahan pembiasan mengubah bentuk kornea secara kekal.

Jumlah individu di dunia dengan masalah ralat bias atau rabun penglihatan telah dianggarkan antara satu hingga dua bilion orang. Kadarnya berbeza antara kawasan di dunia dengan sekitar 25% orang Eropah dan 80% orang Asia terjejas. Rabun dekat adalah gangguan yang paling biasa. Kadar di kalangan orang dewasa adalah antara 15-49% sementara kadar di antara kanak-kanak antara 1.2-42%. Rabun jauh lebih kerap mempengaruhi kanak-kanak kecil dan orang tua. Presbiopia mempengaruhi kebanyakan orang yang berumur 35 tahun ke atas.

Bilangan individu dengan masalah rabun mata yang belum diperbaiki dianggarkan berjumlah 660 juta (10 per 100 orang) pada tahun 2013. Dari jumlah tersebut, 9.5 juta orang buta kerana ralat bias atau rabun penglihatan lanjut. Ini adalah salah satu penyebab kehilangan penglihatan yang paling biasa bersama dengan katarak, degenerasi makula, dan kekurangan vitamin A.

Diagnosis
---------

 Seorang doktor menggunakan bingkai percubaan dan kanta percubaan untuk mengukur tahap kerabunann seseorang.
Penglihatan kabur mungkin disebabkan oleh sebilangan keadaan yang tidak semestinya berkaitan dengan ralat pembiasan. Diagnosis ralat bias yang menyebabkan kerabunan biasanya disahkan oleh profesional penjagaan mata semasa pemeriksaan mata menggunakan sebilangan besar kanta dengan kekuatan optik yang berbeza, dan sering retinoskop (prosedur yang dinamakan *retinoskopi*) untuk mengukur secara objektif di mana orang tersebut melihat tempat yang jauh sementara doktor menukar kanta yang dipegang di depan mata orang itu dan memerhatikan corak pantulan cahaya kecil yang bersinar di mata. Berikutan "pembiasan objektif" doktor biasanya menunjukkan kanta orang yang mempunyai kekuatan yang lebih tinggi atau lemah secara progresif dalam proses yang dikenali sebagai *pembiasan subjektif*. Agen *cycloplegic* sering digunakan untuk menentukan jumlah ralat pembiasan yang lebih tepat, terutamanya pada kanak-kanak.

Pembias automatik adalah instrumen yang kadang-kadang digunakan sebagai pengganti retinoskopi untuk mengira tahap kerabunan seseorang secara objektif. Pengesan muka gelombang Shack–Hartmann dan pembalikannya juga dapat digunakan untuk mencirikan penyimpangan mata pada tahap resolusi dan ketepatan yang lebih tinggi.

Kecacatan penglihatan yang disebabkan oleh ralat biasan dapat dibezakan dari masalah lain dengan menggunakan penyumbat lubang jarum (pinhole occluder), yang akan memperbaiki penglihatan hanya jika terjadi ralat biasan.

Pengurusan
----------

Tahap kerabunan yang dialami dirawat atau diuruskan bergantung pada jumlah dan keparahan keadaan. Rabun tahap sedikit ralat bias boleh dibiarkan terutamanya jika orang tersebut tidak mengalami gejala. Bagi mereka yang simptomatik, cermin mata, kanta lekap, pembedahan bias, atau gabungan ketiga-tiganya biasanya digunakan.

Strategi yang sedang dikaji untuk memperlahankan keterukannya termasuk menyesuaikan keadaan kerja, meningkatkan masa anak-anak menghabiskan waktu di luar rumah, dan jenis kanta lekap khas. Pada kanak-kanak kanta lekap khas kelihatan mengurangkan keterukan rabun jauh dengan perlahan.

Sejumlah soal selidik ada untuk menentukan kesan taraf hidup yang berhubungan dengan kondisi kerabunan penglihatan diri dan pembetulannya.

Kos
---

Kos tahunan untuk membetulkan kerabunan dianggarkan bernilai 3.9 hingga 7.2 bilion dolar di Amerika Syarikat.

Rujukan
-------

1. 1 2 3 4  "Facts About Refractive Errors". *NEI*. October 2010. Diarkibkan daripada yang asal pada 28 July 2016. Dicapai pada 29 July 2016.
2. 1 2  Denniston, Alastair; Murray, Philip (2018). *Oxford Handbook of Ophthalmology* (dalam bahasa Inggeris) (ed. 4). OUP Oxford. m/s. 926. ISBN 9780198816751.
3. ↑  Foster, PJ; Jiang, Y (Februari 2014). "Epidemiology of myopia". *Eye (London, England)*. **28** (2): 202–8. doi:10.1038/eye.2013.280. PMC 3930282. PMID 24406412.
4. ↑  Pan, CW; Ramamurthy, D; Saw, SM (Januari 2012). "Worldwide prevalence and risk factors for myopia". *Ophthalmic & Physiological Optics*. **32** (1): 3–16. doi:10.1111/j.1475-1313.2011.00884.x. PMID 22150586.
5. ↑  Castagno, VD; Fassa, AG; Carret, ML; Vilela, MA; Meucci, RD (23 Disember 2014). "Hyperopia: a meta-analysis of prevalence and a review of associated factors among school-aged children". *BMC Ophthalmology*. **14**: 163. doi:10.1186/1471-2415-14-163. PMC 4391667. PMID 25539893.
6. ↑  Grosvenor, Theodore (2007). *Primary care optometry* (ed. 5). St. Louis (Miss.): Butterworth Heinemann, Elsevier. m/s. 70. ISBN 9780750675758. Diarkibkan daripada yang asal pada 15 Ogos 2016.
7. ↑  Global Burden of Disease Study 2013, Collaborators (22 August 2015). "Global, regional, and national incidence, prevalence, and years lived with disability for 301 acute and chronic diseases and injuries in 188 countries, 1990-2013: a systematic analysis for the Global Burden of Disease Study 2013". *Lancet*. **386** (9995): 743–800. doi:10.1016/s0140-6736(15)60692-4. PMC 4561509. PMID 26063472.
8. ↑  Pan, CW; Dirani, M; Cheng, CY; Wong, TY; Saw, SM (March 2015). "The age-specific prevalence of myopia in Asia: a meta-analysis". *Optometry and Vision Science*. **92** (3): 258–66. doi:10.1097/opx.0000000000000516. PMID 25611765.
9. ↑  *Roque, B. Refractive errors in children. Diarkibkan 2006-10-19 di Wayback Machine* November 2, 2005.
10. ↑  "Frequently Asked Questions: How do you measure refractive errors?". *The New York Eye And Ear Infirmary*. Diarkibkan daripada yang asal pada 1 September 2006. Dicapai pada 13 September 2006.
11. ↑  "NETRA: Inverse Shack-Hartmann Wavefront Sensor using High Resolution Mobile Phone Display". *Vitor F. Pamplona, Ankit Mohan, Manuel M. Oliveira, Ramesh Raskar*. Diarkibkan daripada yang asal pada 21 Disember 2011. Dicapai pada 13 Disember 2011.
12. ↑  Wojcienchowski, Robert (April 2011). "Nature and Nurture: the complex genetics of myopia and refractive error". *Clinical Genetics*. **79** (4): 301–320. doi:10.1111/j.1399-0004.2010.01592.x. PMC 3058260. PMID 21155761.
13. ↑  Li, X; Friedman, IB; Medow, NB; Zhang, C (1 May 2017). "Update on Orthokeratology in Managing Progressive Myopia in Children: Efficacy, Mechanisms, and Concerns". *Journal of Pediatric Ophthalmology and Strabismus*. **54** (3): 142–148. doi:10.3928/01913913-20170106-01. PMID 28092397.
14. ↑  Walline, JJ (January 2016). "Myopia Control: A Review". *Eye & Contact Lens*. **42** (1): 3–8. doi:10.1097/ICL.0000000000000207. PMID 26513719.
15. ↑  Kandel, H; Khadka, J; Goggin, M; Pesudovs, K (2017). "Patient-reported outcomes for assessment of quality of life in refractive error: a systematic review". *Optometry and Vision Science*. **94** (12): 1102–1119. doi:10.1097/OPX.0000000000001143. PMID 29095758.
16. ↑  Kandel, H; Khadka, J; Lundström, M; Goggin, M; Pesudovs, K (2017). "Questionnaires for measuring refractive surgery outcomes". *Journal of Refractive Surgery*. **33** (6): 416–424. doi:10.3928/1081597X-20170310-01. PMID 28586503.
17. ↑  "Laser-assisted subepithelial keratectomy (LASEK) versus laser-assisted in-situ keratomileusis (LASIK) for correcting myopia". *Cochrane Database Syst Rev*. **2**: CD011080. 2017. doi:10.1002/14651858.CD011080.pub2. PMC 5408355. PMID 28197998.

Pautan luar
-----------

|  |  |
| --- | --- |
| Pengelasan | * **ICD-10**: H52.0-H52.4
* **ICD-9-CM**: 367.0-367.2-367.9
* **MeSH**: D012030
* **DiseasesDB**: 29645
 |

| * l
* b
* s
Mata |
| --- |
| Bahagian mata | Retina • Kornea • Iris • Pupil • Kanta • Makular • Sklera • Lekuk fovea • Titik buta • Kanta mata |
| Masalah mata | Penglihatan warna • Akhromatopsia • Pereputan makular disebabkan usia • Juling • Astigmatisme • Katarak • Kanta pembetulan • Glaukoma • Rabun • Hiperopia • Miopia • Nyktalopia • Presbiopia • Retinopati • Buta salji • Uveitis • Ambliopia |
| Kaedah pemulihan | Pembedahan strabismus • Pembedahan katarak |
| Alat bantu | Cermin mata • Kanta lekap • Braille |